KIRJALLINEN KYSYMYS E-0237/01 esittäjä(t): Erik Meijer (GUE/NGL) komissiolle. Asuntojen hinnannousu Belgiassa Alankomaiden verojärjestelmän asuntolainakoron vähennyksen johdosta.



Virallinen lehti nro 187 E , 03/07/2001 s. 0204 - 0205



KIRJALLINEN KYSYMYS E-0237/01 esittäjä(t): Erik Meijer (GUE/NGL) komissiolle (7. helmikuuta 2001) Aihe: Asuntojen hinnannousu Belgiassa Alankomaiden verojärjestelmän asuntolainakoron vähennyksen johdosta 1. Onko komissio tietoinen siitä, että eräs Alankomaiden verojärjestelmän 1. tammikuuta 2001 voimaantulleiden suurten muutosten seurauksista on se, että Alankomaissa jo kauan käytössä ollutta mahdollisuutta vähentää enimmillään 30-vuotisen ensiasuntoon kohdistuvan asuntolainan korkomenot tuloverotuksesta laajennetaan niin, että mahdollisuus koskee myös toisissa valtioissa sijaitsevia asuntoja, jos niiden omistaja ja haltija on Alankomaissa työskentelevä ja sinne veroja maksava henkilö? 2. Onko komissio tietoinen myös siitä, että kysymyksessä 1 mainittu verotoimenpide on vaikuttanut siihen, että myytävien asuntojen hinnat ovat nousseet huomattavasti Belgian pohjoisella rajavyöhykkeellä, erityisesti niissä Flanderin osavaltion Antwerpenin ja Limburgin läänien osissa, jotka ovat Alankomaiden Tilburgin, Eindhovenin ja Maastrichtin kaupunkien vaikutuspiirissä, koska alankomaalaiset voivat ostaa siellä asuntoja selvästi belgialaisia pienemmin kustannuksin, minkä vuoksi belgialaisten asunnonostajien on siirryttävä etsimään kohtuuhintaisia asuntoja kunnista, jotka ovat kauempana rajasta? 3. Miten komissio suhtautuu verotoimenpiteeseen, joka näyttää suosivan asuntoa omaan käyttöön hankkivia ostajia, mutta joka käytännössä johtaa myyjiä suosivaan hinnannousuun, koska he tietävät, että ostaja voi veronvähennyksen ansiosta maksaa asunnosta huomattavasti enemmän kuin ilman verohelpotusta? 4. Mitä komissio aikoo osaltaan tehdä auttaakseen edellä esitetyissä kysymyksissä esiintuodun rajatylittävän ongelman ratkaisemisessa suojelemalla Belgian pohjoisen rajavyöhykkeen asukkaat hintojen nousulta ja pois muuttamiselta toisen valtion verotoimenpiteiden seurauksena? Frederik Bolkesteinin komission puolesta antama vastaus (21. maaliskuuta 2001) 1. Komissio on tietoinen Alankomaiden verojärjestelmän muutoksesta, jolla asuntolainojen koronpalautuksiin liittyvä veroetu, joka ennen 1. päivää tammikuuta 2001 oli koskenut ainoastaan Alankomaissa sijaitsevia asuntoja, ulotettiin koskemaan muissakin maissa sijaitsevia asuntoja, jos niissä asuvat omistajat työskentelevät Alankomaissa ja maksavat sinne veronsa. 2. Komissio ymmärtää hyvin, että Alankomaiden kansalaiset päättäessään ostaa asunnon Belgiasta ottavat huomioon tämän uuden verotoimenpiteen soveltamisen. Komissio ymmärtää myös, että Belgian pohjoisella raja-alueella sijaitsevien talojen kysynnän kasvu, mikä on seurausta Alankomaissa asuvien ostajaehdokkaiden kiinnostuksen kasvusta, edistää tällä alueella asuntojen hinnannousua. Tämä kehitys todella suosii myyjiä. 3. Komissio arvioi, että tämä Alankomaiden käyttöön ottama uusi verotoimenpide on sopusoinnussa yhteisön oikeuden kanssa, joka nimenomaan kieltää jäsenvaltioita ottamasta käyttöön (verotusta koskevia tai muitakaan) kansalaisten vapaata liikkuvuutta ja perustamisoikeutta koskevia rajoituksia kansallisten rajojen ulkopuolella. 4. Komissio arvioikin, että yhteisön tasolla ei suunnitella mitään erityistä toimenpidettä, jolla puututtaisiin tässä kysymyksessä esitettyyn tilanteeseen.